Ангел Попов
Сняг край морето

chitanka.info

Мили мои, весели момичета,

палави и хубави като снега,

тази нощ снежинките — кокичета

посребриха като приказка брега.

От дървета, цъфнали нечакано,

омагьоса ви дантеленият фриз

и целувахте с лице разплакано

белотата на вечерния сюрприз.

Искахте в сърцата си да скътате

красотата на минаващата нощ,

с топли пръстчета да си накъсате

нежни стръкчета от зимния разкош.

А снегът валеше и снежинките

ви венчаваха с корона от кристал,

Дядо Мраз се смееше с трапчинките

и ви кимаше, че всичко е разбрал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.